**Amănunt**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Destinul lucrează prin amănunte.”

Octavian Paler

- De ce zâmbeşti, iubite, când mă-ncrunt

Şi viaţa mi-o întorci, tiptil, pe dos?

N-aş vrea să pierdem niciun amănunt...

Devii atent, de-a dreptul curios.

Priveşti de jos în sus enunţul meu

Ce nu se vrea complex, axiomatic,

E dificil de înţeles că eu

Nu m-am născut cu spirit matematic.

Eşti parte-a vieţii mele,-ți mulţumesc

Şi nu consider că-i un fapt mărunt

Acest minut în care te iubesc,

Destinul e în orice amănunt.

- Iubita mea, de socotesc, e mult

De când mi-ai tatuat primul poem

Pe inima bolnavă, ce tumult

Ai provocat în ea, dintr-un boem

M-ai transformat, am devenit Orfeu,

Iar în Elada dacă-am poposit

Și am aflat în tine-un corifeu,

Un amănunt îți spun, neobosit,

Iubesc secundele când suntem doi,

Sau când mă porți prin insule grecești,

Cu tine-aș sta mereu și înapoi

N-aș reveni din lumea de povești.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014